FI Euroopan unionin virallinen lehti L 31/48

KOMISSION PÄÄTÖS,

annettu 4 päivänä helmikuuta 2011,

kalasta (Sardinops sagax) saatavan peptidivalmisteen markkinoille saattamisen sallimisesta elintarvikkeiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti

(tiedoksiannettu numerolla K(2011) 522)

(Ainoastaan englanninkielinen teksti on todistusvoimainen)

(2011/80/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon uuselintarvikkeista ja elintarvikkeiden uusista ainesosista 27 päivänä tammikuuta 1997 annetun Euroopan parlamentin ja neuvoston asetuksen (EY) N:o 258/97 (1) ja erityisesti sen 7 artiklan,

sekä katsoo seuraavaa:

(1) Yritys Senmi Ekisu Co. Ltd esitti 28 päivänä huhtikuuta 2008 Suomen toimivaltaisille viranomaisille hakemuksen kalasta (Sardinops sagax) saatavan peptidivalmisteen saattamisesta markkinoille elintarvikkeiden uutena ainesosana.

(2) Suomen toimivaltainen elintarvikkeiden arviointielin antoi 12 päivänä tammikuuta 2009 ensiarvioraporttinsa. Raportissaan viranomainen päätteli, että kalapeptidivalmiste voidaan saattaa markkinoille.

(3) Komissio toimitti ensiarvioraportin kaikille jäsenvaltioille 10 päivänä maaliskuuta 2009.

(4) Asetuksen (EY) N:o 258/97 6 artiklan 4 kohdassa säädetyssä 60 päivän määräajassa esitettiin kyseisen kohdan mukaisia perusteltuja huomautuksia tuotteen saattamisesta markkinoille.

(5) Sen vuoksi kuultiin Euroopan elintarviketurvallisuusviranomaista (EFSA) 14 päivänä elokuuta 2009.

(6) EFSAn erityisruokavaliovalmisteita, ravitsemusta ja allergioita käsittelevä tiedelautakunta totesi 9 päivänä heinäkuuta 2010 antamassaan tieteellisessä lausunnossa (2), joka koski peptidivalmisteen turvallisuutta elintarvikkeiden uutena ainesosana, että kalapeptidi on ehdotetuissa käyttöolosuhteissa ja ehdotetuilla saantimäärillä turvallinen.

(7) Tieteellisen arvioinnin perusteella todetaan, että kalapeptidivalmiste vastaa asetuksen (EY) N:o 258/97 3 artiklan 1 kohdassa säädettyjä vaatimuksia.

(8) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Kalasta (Sardinops sagax) saatava peptidivalmiste, sellaisina kuin se on määritelty liitteessä I, voidaan saattaa unionin markkinoille elintarvikkeiden uutena ainesosana käytettäväksi liitteessä II mainittuihin käyttötarkoituksiin.

2 artikla

Tällä päätöksellä sallitun kalasta (Sardinops sagax) saatavan peptidivalmisteen nimitys sitä sisältävien elintarvikkeiden pakkausmerkinnöissä on ”kalapeptidit (Sardinops sagax)”

3 artikla

Tämä päätös on osoitettu yritykselle Senmi Ekisu Co. Ltd, Research & Development Department, 779–2 Noda, Hirano-Cho, Ohzu-City, Ehime 795–0021, Japani.

Tehty Brysselissä 4 päivänä helmikuuta 2011. Komission puolesta John DALLI Komission jäsen

(1) EYVL L 43, 14.2.1997, s. 1.

(2) EFSA Journal 2010,8(7): 1684.

LIITE I KALASTA (SARDINOPS SAGAX) SAATAVAN PEPTIDIVALMISTEEN ERITELMÄ Kuvaus: Kyseinen uusi elintarvikkeiden ainesosa on peptidiseos, jota saadaan kalan (Sardinops sagax) lihasta alkalisen proteaasin katalysoimalla hydrolyysillä. Tämän jälkeen peptidifraktio eristetään pylväskromatografialla, konsentroidaan tyhjiössä ja sumukuivataan. Se on kellertävän valkoista jauhetta. Kalasta (Sardinops sagax) saatavan peptidivalmisteen eritelmä Peptidit (1) (lyhytketjuiset peptidit, dipeptidit ja tripeptidit, joiden molekyylipaino on alle 2 kDa) ≥ 85 g/100 g Val-Tyr (dipeptidi) 0,1–0,16 g/100 g Tuhka ≤ 10 g/100 g Kosteus ≤ 8 g/100 g (1) Kjeldahl-menetelmä